Byrjað er að gefa þriðju sprautu bóluefnis á hjúkrunarheimilum. Hjúkrunarfræðingur vonast til að nú verði ólíklegra að veiran nái að dreifa sér meðal íbúa heimillanna.
Íbúar hjúkrunarheimila taka því vel að fá þriðju sprautuna af bóluefni, segir hjúkrunarfræðingur Grundarheimilanna. Fyrstu íbúarnir fengu sprautu í gær. Vonir eru bundnar við að þetta komi í veg fyrir að veiran geti dreift sér meðal heimilismanna.
Aðeins um helmingur þeirra íbúa höfuðborgarsvæðisins sem boðaðir voru í örvunarbólusetningu í gær mætti í Laugardalshöll. Ragnheiður Ósk Erlendsdóttir, framkvæmdastjóri hjúkrunar hjá heilsugæslu höfuðborgarsvæðisins, telur skýringuna meðal annars vera að hluti boðaðra sé í áhöfn skipa og flugvéla og hafi ekki komist. Einhverjir hafi líka verið í sóttkví. Þá fengu ýmsir sem nýlega hafa sýkst af veirunni boð um að mæta.
Það sem gerist ef það er mjög nýleg sýking af covid að þá er ekki búið að uppfæra kerfið. Allir þessir einstaklingar eru merktir með mótefni hjá okkur í kerfinu. Þá hefur sú merking ekki náð inn í kerfið. Þetta eru yfirleitt þeir sem hafa fengið covid á síðustu vikum. Við höfum núna upp á síðkastið sett inn í sms-skilaboðin að ef viðkomandi hefur fengið covid síðastliðna þrjá mánuði, þá eigi hann ekki að koma í örvunarskammt.
Á fimmtudag verður níræðu fólki og eldra á höfuðborgarsvæðinu boðin þriðja sprautan af bóluefni. Ekki verða send út sms-boð heldur á fólk að mæta í Laugardalshöll milli klukkan tíu og tólf. Sama gildir þegar tólf til fimmtán ára börnum verður boðin bólusetning á mánudag og þriðjudag.
Um helmingur af þeim ellefu þúsund skömmtum sem til stóð að nota í gær gekk af og fór til hjúkrunarheimila. Meðal annars fóru áttatíu skammtar á hjúkrunarheimilið Mörkinni. Sigríður Sigurðardóttir, sviðsstjóri og hjúkrunarfræðingur á Grundarheimilunum, segir að íbúar hafi tekið vel í að fá þriðju sprautuna.
Það tóku því eiginlega allir mjög vel. Ég held að það hafi verið tveir sem vildu ekki þriðju sprautuna. En eins og einn heimilismaðurinn sagði við okkur: þó það væri sprauta númer fjögur eða fimm, ég treysti ykkur. Hverju breytir þetta fyrir ykkur? Þetta kannski breytir því að okkur finnst við vera heldur öruggari. Nú vitum við að smittíðnin er ansi há meðal ungs fólks og stór hluti starfsmanna okkar er ungur. Þannig að við viljum trúa því að smit berist síður inn á heimilið og dreifist þar meðal heimilismanna.
Byrjað er að gefa þriðju sprautu bóluefnis á hjúkrunarheimilum. Hjúkrunarfræðingur vonast til að nú sé ólíklegra að veiran nái að dreifa sér meðal íbúa heimillanna. 